Author: britvik
Last saved by: demcak

Predkladacia správa

Protimonopolný úrad Slovenskej republiky z vlastnej iniciatívy predkladá návrh zákona, ktorým sa mení a dopĺňa zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.  347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov v znení neskorších predpisov (ďalej v celom texte len „návrh zákona“). Dôvodom predloženia tohto návrhu sú najmä poznatky z aplikačnej praxe úradu.

Obsahom návrhu zákona je predovšetkým úprava v oblasti posudzovania koncentrácií, ktorá reaguje na pripomienky z verejných konzultácií a požiadavky podnikateľov. Konkrétne ide o úpravu notifikačných kritérií tak, aby boli oznamované len významnejšie koncentrácie, čo povedie k časovej úspore na strane úradu a tiež k časovej a finančnej úspore na strane účastníkov koncentrácie. Menej náročné koncentrácie bude úrad posudzovať v lehote maximálne do 25 pracovných dní. Na základe aplikačnej praxe úradu v oblasti kontroly koncentrácií, berúc do úvahy tiež skúsenosti Európskej komisie ako aj ostatných národných súťažných autorít, sa navrhuje nové znenie testu pre posudzovanie koncentrácií. 

Návrhom zákona sa vypúšťa povinnosť pre podnikateľa zaplatiť penále za oneskorené zaplatenie pokuty. 

Návrh zákona nebol predmetom pripomienkového konania v rámci Európskej únie. Po prerokovaní vládou bude tento návrh zákona predložený Národnej rade Slovenskej republiky.

Pretože predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nebolo potrebné ho prerokovať v Hospodárskej a sociálnej rade vlády Slovenskej republiky.

Predkladaný návrh zákona je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, so zákonmi Slovenskej republiky, ako aj s právom Európskej únie.

	Nakoľko navrhovaná právna úprava bude mať pozitívny dopad na podnikateľské prostredie a negatívny dopad na rozpočet verejnej správy v časti týkajúcej sa vypustenia povinnosti platiť penále, bol materiál dňa 11. 7. 2011 predložený dotknutým subjektom na predbežné pripomienkové konanie.

	Materiál sa predkladá bez rozporov.